text: Melder Responce til Arbejdstilsynet
  01 februar 2010 kl. 12.46
  Fagforbundet 3F har meldt det nye ambulancefirma Responce til Arbejdstilsynet. Fagforeningen mener, at selskabets reddere arbejder for længe uden at holde fri.
  - Vi har fået bekræftet fra nogle af redderne, at de bl.a. kører længere tid, end de må. Det er en alvorlig sag, siger Hans Rasmussen, som er brancheansvarlig for transportgruppen hos 3F i Horsens til Horsens Folkeblad.
  Fagforbundet har fået oplyst, at reddere har vagt i mere end 24 timer i træk. Derfor beder 3F Arbejdstilsynet oma t trække godkendelsen af døgnvagter hos Responce tilbage.
  Ifølge Hans Rasmussen fra 3F har det ikke været muligt at få et samarbejde i stand med Responce.
  
  Responce afviser kritik
  - Vi planlægger ikke sådan nogle ting. Der er overtidsarbejde i alle virksomheder, men vi kører ikke efter at overskride vagterne, siger Michael Sørensen, der er redningsdirektør i Responce til Horsens Folkeblad.
  For redderne, som kører på enten 12 eller 24 timers vagter, er der meget klare regler for, at de ikke må køre længere tid, end vagten går til.
  Ledelsen i Responce afviser, at redderne skulle være presset til at køre ekstra timer på grund af mandskabsmangel.
  